Para outras páxinas con títulos homónimos véxase: Hair.
***Hair***, subtitulada ***The American Tribal Love/Rock Musical***, é unha ópera beat sobre a cultura *hippie* dos anos 1960 nos Estados Unidos, que trata de temas como o amor, a paz, a liberdade sexual ou o uso de drogas, polo que produciu certo impacto na época, xa que incluía, ademais, os espidos integrais de todos os actores e actrices nalgunhas escens.

Máis alá de todo isto, o musical *Hair* deixou algunhas das cancións máis coñecidas en todo o mundo até hoxe en día, como *Aquarius* ou *Let the Sunshine in*.

A obra foi orixinalmente escrita por James Rado e Gerome Ragni (letra), e Galt MacDermot (música).

As primeiras representacións, a xeito de proba, realizáronse en 1967 nun club chamado *The Cheetah*, para pasar a estrearse no Public Theater do *off-Broadway* o 17 de outubro de 1967 con bastante éxito, trasladándose despois ao Biltmore Theater de Broadway o 29 de abril de 1968, onde se mantivo durante 1.472 representacións.

A estrea en Londres produciuse o 27 de setembro de 1968, no Shaftesbury Theatre, tendo lugar 1.998 representacións até o peche forzado do teatro polo afundimento do teito en xullo de 1973. A obra representouse múltiplas veces en todo o mundo, e até os nosos días.

En 1979 estreouse unha película baseada no musical e co mesmo nome (*Hair*), dirixida por Miloš Forman e protagonizada por Treat Williams, Beverly D'Angelo e John Savage.

A banda sonora, tanto da obra teatral como da película, foi editada nos distintos formatos habidos desde a súa estrena.

Significación política e cultural
---------------------------------

A obra desafiou muoitas das *normas* establecidas pola sociedade occidental daquela época, e causou gran controversia desde a súa estrena, xerando moita publicidade o final do Acto I, en que actores e actrices aparecían espidos no escenario.

Isto converteuse nunha cuestión legal cando a representación saíu de xira polos Estados Unidos, porque o espido teatral era aceptábel en Nova York daquela, pero era descoñecido noutros lugares. A obra tamén foi acusada nos tribunais por desprezo á bandeira estadounidense e polo uso de linguaxe obscena, chegando o caso até o Tribunal Supremo dos Estados Unidos.

No Reino Unido a controversia xerada en torno ao musical significou o fin da censura nos escenarios teatrais do país.

Últimas producciones
--------------------

* James Rado deu o seu beneplácito para unha posta ao día das letras de *Hair* para situala no contexto da guerra do Golfo de 2003, no canto da guerra de Vietnam, e a estrena tivo lugar o 12 de setembro de 2005 no Gate Theatre de Londres.
* O produtor orixinal Michael Butler colaborou coa *La Guardia High School of Music & Art and Performing Arts* de Nova York para lanzar unha produción de *Hair* en decembro de 2005.
* Volveu a estrearse en marzo de 2009 en Broadway, con Gavin Creel no papel de protagonista de Claude.

Véxase tamén
------------

### Ligazóns externas

* *Hair* en *Internet Broadway Database* *(en inglés)* Consultada o 2 de maio de 2012.
* Web sobre Hair de Michael Butler, o produtor da obra orixinal Arquivado 07 de setembro de 2015 en Wayback Machine. *(en inglés)* Consultada o 2 de maio de 2012.
* Letras das cancións de *Hair* *(en inglés)* Consultada o 2 de maio de 2012.

|  |  |
| --- | --- |
| Control de autoridades | 
* Wd: Q1165499
* EBID: ID
* IBDB: 4153
* WorldCat
* LCCN: n96004074
* MusicBrainz: ID

 |